Éder Citadin Martins

**Éder Citadin Martins** (lahir 15 November 1986), atau hanya dikenali sebagai **Éder** (; ), merupakan pemain bola sepak profesional yang beraksi di posisi penyerang untuk kelab China, Jiangsu Suning dan pasukan kebangsaan Itali. Dilahirkan di Brazil dan mempunyai keturunan Itali, beliau berpindah ke Itali pada usia yang awal. Beliau banyak menghabiskan kariernya di Itali dari tahun 2006 hingga 2018.

Beliau memulakan kariernya bersama kelab Brazil, Criciúma dan berpindah ke kelab Itali, Empoli pada Januari 2006. Beliau kemudiannya beraksi untuk Sampdoria dan Inter Milan. Pada tahun 2018, beliau berpindah ke kelab kembar Inter Milan, Jiangsu Suning.

Éder telah dilahirkan di Brazil tetapi beliau layak untuk mewakili Itali kerana memiliki pasport Itali serta beliau telah menetap selama lebih daripada dua tahun di Itali. Beliau melakukan penampilan sulungnya untuk Itali pada Mac 2015 dan menjaringkan dua gol pada kempen kelayakan UEFA Euro 2016. Beliau juga terpilih untuk menyertai skuad Itali yang mengambil bahagian dalam kejohanan akhir itu.

## Kehidupan awal
Éder memegang dua kerakyatan iaitu Brazil dan Itali kerana moyangnya, Battista Righetto berasal dari Nove yang terletak di Wilayah Vicenza. Nama beliau bersempena dengan bintang penyerang Brazil ketika kejohanan Piala Dunia 1982, Éder Aleixo de Assis.

## Kerjaya kelab
### Kerjaya awal
Éder telah memulakan kariernya di Criciúma Esporte Clube. Beliua melakukan kemunculan sulungnya untuk dalam saingan Campeonato Brasileiro Série A pada 19 Disember 2004 dengan beraksi sebagia pemain gantian pada separuh masa kedua ketika menentang Coritiba yang berakhir dengan keputusan seri 3-3.

Éder telah ditawarkan untuk menyertai pasukan utama menjelang musim 2005. Beliau menjaringkan gol pertamanya pada 30 Januari pada tahun itu dalam aksi Campeonato Catarinense menentang Joinville yang berakhir dengan kekalahan 3-2. Beliau menamatkan kempen kejohanan itu dengan menjaringkan tiga gol dalam sepuluh perlawanan. Beliau juga telah menjaringkan gol dalam aksi sulungnya dalam Campeonato Brasileiro Série B semasa menentang São Raimundo-AM pada 26 April yang tamat dengan kemenangan 2-0.

Ketika usia 19 tahun, beliau telah menjaringkan lima gol dalam 19 perlawanan liga sebelum beliau disambar oleh kelab Itali, Empoli.

### Frosinone
Éder telah menyertai Frosinone melalui rundingan pemilikan bersama yang bernilai 600,000 euro pada Jun 2008 selepas beliau dipinjamkan ke kelab itu pada separuh kedua musim 2007-08.

### Kembali ke Empoli
Empoli membawa masuk Éder semula ke Frosinone pada Jun 2009 dengan nilai perpindahan sebanyak 2.42&nbsp;juta euro selepas mempamerkan prestasi cemerlang di Serie B. Beliau telah menjaringkan empat gol Serie B pada 13 April 2010 yang mana dua daripada jaringan tersebut terhasil melalui tendangan penalti. Perlawanan itu berakhir dengan kemenangan 5-2 memihak kepada Empoli menewaskan Salernitana. Beliau mengakhiri kempen bagi musim 2009-10 dengan dinobatkan sebagai penjaring terbanyak liga iaitu sebanyak 27 gol dihasilkan.

#### Dipinjam ke Brescia & Cesena
Pada 20 Ogos 2010, Éder telah menandatangani kontrak selama 4+1 tahun bersama kelab pendatang baru Serie A, Brescia lalu menandakan bahawa Éder perlu menyertai Brescia secara pinjaman buat tahun pertama. Brescia seterusnya mendedahkan laporan kewangan mereka yang dilaporkan nilai pinjaman itu sebanyak 1.8 juta euro .

Éder hanya menjaringkan enam gol untuk Brescia. Pada 13 Julai 2011, beliau telah berpindah ke Cesena dari Empoli dengan rundingan sementara yang bernilai 2.2 juta euro (kemudiannya Sampdoria menuntut pampasan).

### Sampdoria
Pada 24 Januari 2012, Éder telah berpindah ke Sampdoria secara pinjaman melalui perpindahan yang bernilai 1.1 juta euro. Beliau menyumbat jaringan sulungnya untuk kelab pada 21 April 2012 ketika seri 1-1 menentang Vicenza. Pada 3 Julai 2012, Sampdoria telah membawa masuk Éder secara tetap melalui perpindahan yang menelan kos sebanyak 3 juta euro, Beliau telah menandatangani kontrak selama empat tahun untuk melengkapkan perpindahannya dari Empoli sekali gus menyaksikan Sampdoria telah menghabiskan 4.1 juta euro secara keseluruhannya. Sementara itu, pihak Empoli pula memperoleh 7 juta euro dari tahun 2010 hingga 2012.

### Internazionale
Pada 29 Januari 2016, Éder telah menyertai Inter secara pinjaman selama satu tahun setengah melalui perpindahan bernilai 1.2 juta euro. Beliau boleh berpindah ke kelab itu secara tetap selepas beberapa syarat tertentu dipenuhi. Beliau telah menandatangani kontrak dengan kelab itu sehingga tahun 2020 dan beliau dilaporkan menerima gaji sebanyak 1.5 juta euro pada setiap tahun. Beliau telah diperkenalkan kepada media pada hari yang sama apabila beliau diberikan jersi nombor 23. Beliau juga menyatakan bahawa beliau tidak perlu memikirkan berkali-kali untuk menyertai Inter. Beliau melakukan kemunculan sulungnya pada 31 Januari ketika pasukannya tewas 3-0 kepada musuh seteru Milan dalam pertembungan *[[Derby della Madonnina]]*.

Selepas melakukan penampilan pertamanya untuk Inter dalam perlawanan persahabatan bagi musim 2016–17 pada 14 Ogos, pilihan Inter untuk membawa masuknya secara tetap telah disahkan. Pada 28 Januari 2017, Éder telah menyambut penampilannya ke-200 di Serie A dengan menjaringkan gol pada aksi menewaskan Pescara 3-0. Pada 14 Mei 2017, Éder beraksi sebagai pemain gantian sebelum menjaringkan gol untuk pasukannya tetapi perlawanan itu berakhir dengan kekalahan Inter kepada Sassuolo 1-2. Beliau juga memanfaatkan keadaan pasukan yang kehilangan Mauro Icardi akibat kecederaan dalam dua perlawanan liga terakhir dengan menjaringkan gol ketika menentang Lazio serta menyumbat dua gol semasa menentang Udinese sekali gus merekodkan jumlah jaringannya pada aksi liga kepada lapan gol. Rekod ini juga menjadikan Éder sebagai pemain Inter pertama yang menjaringkan gol dalam tiga perlawanan Serie A berturut-turut sejak November 2015. Beliau menamatkan musim sulungnya di Inter dengan beraksi dalam 40 perlawanan pada semua kejohanan termasuk 33 perlawanan Serie A, enam perlawanan Liga Europa manakala sepuluh jaringan telah dihasilkan iaitu lapan gol dicetak pada aksi Serie A manakala dua jaringan lagi dijaringkan pada saingan Liga Europa.

Pada 2 November 2017, Éder telah melanjutkan kontraknya bersama Inter sehingga Jun 2021. Hanya pada tiga hari kemudian, beliau beraksi sebagai pemain gantian untuk menjaringkan gol pertamanya pada musim 2017-18 semasa menentang Torino yang berakhir dengan keputusan seri 1-1 bagi memastikan Inter mengekalkan rekod tanpa kalah. Éder dapat beraksi sebagai kesebelasan utama Inter buat pertama kali pada musim 2017-18 hasil ketiadaan Icardi yang mengalami kecederaan ketika menentang Crotone dengan menjaringkan gol tandukan menarik dalam permainan yang berakhir dengan kedudukan seri 1-1 pada Februari 2018. Seterusnya, beliau juga beraksi termasuk dalam barisan kesebelasan utama pasukan semasa menentang Bologna dan beliau membantu pasukannya untuk meraih kemenangan 2-1 melalui jaringannya hanya selepas 90 saat perlawanan bermula.

### Jiangsu Suning
Pada 13 Julai 2018, Éder telah menyertai kelab China, Jiangsu Suning dalam perpindahan yang dilaporkan sebanyak 5.5 juta euro.

## Kerjaya antarabangsa
Éder memegang dua kerakyatan iaitu Brazil dan Itali menjadikannya layak untuk mewakili kedua-dua negara itu. Beliau layak mewakili pasukan kebangsaan Itali melalui kerakyatan Itali yang diperolehnya selepas menetap selama lebih daripada dua tahun di Itali. Beliau juga layak memperoleh kerakyatan Itali kerana moyangnya, Battista Righetto berasal dari Nove di Veneto.

Sebelum ini, beliau telah disenaraikan ke dalam skuad sementara Brazil yang menghadapi Sukan Olimpik 2008. Namun, beliau tidak mendapat tempat dalam senarai akhir pemain yang dikendalikan oleh jurulatih Dunga.

Éder mula memilih untuk mewakili pasukan Itali ketika di bawah kendalian Antonio Conte selepas mempamerkan prestasi cemerlang bersama Sampdoria pada musim 2014-15.

Terdapat kontroversi yang menyelubungi Éder dan Franco Vázquez yang telah dipanggil oleh jurulatih Conte kerana masing-masing pemain itu dilahirkan di Brazil dan Argentina. Berucap dalam satu pertemuan Serie A pada 23 Mac 2015, pengurus Inter Roberto Mancini mengulas; "Pasukan kebangsaan Itali perlu dianggotai oleh orang Itali. Pemain Itali berhak beraksi untuk pasukan kebangsaan apabila seseorang yang tidak dilahirkan di Itali walaupun asal keluarganya. Saya rasakan mereka tidak layak." Conte kemudiannya mengeluarkan respon; "Jika Mauro Camoranesi [yang dilahirkan di Argentina] boleh membantu Itali menjuarai Piala Dunia 2006, mengapa tidak Éder dan Franco Vázquez membantu Azzurri untuk menjuarai Kejohanan Eropah pada tahun depan?"

Pada 28 Mac 2015, Éder melakukan penampilan sulungnya untuk Itali dengan menggantikan Simone Zaza pada minit ke-58 permainan pada aksi kelayakan UEFA Euro 2016 menentang Bulgaria. Beliau kemudiannya menjarinkan gol penyamaan Itali 2-2 pada minit ke-84. Beliau beraksi sebagai kesebelasan utama Itali buat pertama kali pada tiga hari kemudian ketika menentang England yang berakhir dengan keputusan seri 1-1. Beliau seterusnya digantikan oleh pemain *[[oriundo]]* lain, Vázquez pada minit ke-61 minutes. Pada 10 Oktober 2015, Éder menjaringkan gol pembukaan perlawanan semasa menentang Azerbaijan yang tamat dengan kemenangan 3-1. Kemenangan itu telah mengesahkan kelayakan Itali ke kejohanan UEFA Euro 2016. Pada 31 Mei 2016, beliau telah disenaraikan ke dalam skuad 23 orang pemain Itali oleh jurulatih Conte untuk terbang ke Euro 2016. Pada 17 Jun, beliau menjaringkan gol tunggal perlawanan kedua peringkat kumpulan kejohanan menentang Sweden sekali gus mengesahkan tempat Itali ke pusingan kalah-mati di samping dinobatkan sebagai "Pemain Terbaik Perlawanan" oleh UEFA.

## Statistik kerjaya

### Kelab

### Antarabangsa

### Gol antarabangsa

## Pencapaian
* Penjaring Terbanyak Serie B: 2009–10 (27 gol)

## Catatan

## Pautan luar

* Internazionale official profile 
* Éder – Serie A competition record
* AIC profile 
* FIGC profile 
* 
* 
*